ಲಾಡ್ ಕುಟುಂಬದ ಅಕ್ರಮ ಒತ್ತುವರಿ ಮಾಳಾಪುರದ 16 ದಲಿತ ಕುಟುಂಬಗಳು ಬೀದಿಗೆ ಬಳ್ಳಾರಿ, ಜೂ. 28ಹಿ.ಸ: ಗಣಿ ಉದ್ಯಮಿ, ಕಾಂಗ್ರೆಸ್ನ ಪ್ರಭಾವಿ ಲಾಡ್ ಕುಟುಂಬದವರು ಸಂಡೂರು ತಾಲೂಕಿನ ಮಾಳಾಪುರ ಗ್ರಾಮದ ಸರ್ಕಾರಿ ಭೂಮಿಯನ್ನು ಅಕ್ರಮವಾಗಿ ತಮ್ಮ ಹೆಸರಿಗೆ ವರ್ಗಾವಣೆ ಮಾಡಿಸಿಕೊಂಡು 16 ದಲಿತ ಕುಟುಂಬಗಳನ್ನು ಬೀದಿಪಾಲು ಮಾಡುತ್ತಿದ್ದಾರೆ. ಜಿಲ್ಲಾಡಳಿತ ಅಗತ್ಯಕ್ರಮ ಕೈಗೊಳ್ಳಬೇಕು ಎಂದು ವಂಚಿತ ಕುಟುಂಬಗಳ ಸದಸ್ಯರು ಮತ್ತು ಎಡಪಕ್ಷಗಳ ಮುಖಂಡರು ಜಿಲ್ಲಾಡಳಿತದ ಮುಂದೆ ಸೋಮವಾರ ಪ್ರತಿಭಟನೆ ನಡೆಸಿದ್ದಾರೆ. ಸಿಪಿಐಎಂ ಕಾರ್ಯದರ್ಶಿ ಎ. ಸ್ವಾಮಿ, ವಿ.ಎಸ್. ಶಿವಶಂಕರ್ ಅವರು ಪ್ರತಿಭಟನೆ ಉದ್ದೇಶಿಸಿ ಮಾತನಾಡಿ, ಸಂಡೂರು ತಾಲೂಕಿನ ಮಾಳಾಪುರ ಗ್ರಾಮಕ್ಕೆ ಸೇರಿದ 47.63 ಎಕರೆ ಸರ್ಕಾರಿ ಜಮೀನಿನಲ್ಲಿ 16 ದಲಿತ ಕುಟುಂಬಗಳು ದಶಕಗಳಿಂದ ಕೃಷಿ ನಡೆಸುತ್ತಿದ್ದಾರೆ. ಅಕ್ಷಯ ಲಾಡ್ ಅವರ ಆಪ್ತ ಸಿ. ನಾಗರಾಜ್ ಈ ಕೃಷಿ ಭೂಮಿಯ ಸ್ಥಳಕ್ಕೆ ಬಂದು, ಸಾಗುವಳಿ ಮಾಡದಂತೆ ಬೆದರಿಸಿ ಭೂಮಿಗೆ ಫೆನ್ಸಿಂಗ್ ಹಾಕವುದಾಗಿ ಎಚ್ಚರಿಸಿದ್ದರು.ದಲಿತ ಕುಟುಂಬಗಳು ಭೂಮಿಗೆ ಫೆನ್ಸಿಂಗ್ ಹಾಕುವುದನ್ನು ತಡೆದಿದ್ದಕ್ಕೆ ಅಕ್ಷಯ ಲಾಡ್ ಅವರು ಈ ಜಮೀನನ್ನು 96 97 ರಲ್ಲಿ ಹೊನ್ನೂರಪ್ಪ ಎಂಬುವವರಿAದ ಅನಿಲ್ ಎಚ್. ಲಾಡ್, ಸಂತೋಷ್ ಲಾಡ್ , ಅಶೋಕ್ ಲಾಡ್, ವಿನಾಯಕ ಲಾಡ್, ಶಿವಾಜಿರಾವ್ ಪೋಳೆ ಮೊದಲಾದವರು ಖರೀದಿ ಮಾಡಿದೆ ನಮ್ಮ ಜಮೀನು ನಮಗೆ ಬಿಡಿಸಿಕೊಡಿ ಎಂದು ಗಾದಿಗನೂರು ಠಾಣೆಯಲ್ಲಿ ದೂರು ದಾಖಲಿಸಿದ್ದಾರೆ. ಹೊನ್ನೂರಪ್ಪ ಎಂಬಾತನಿಗೆ ಸರ್ಕಾರ ಮೂರು ಎಕರೆ ಜಮೀನನ್ನು ಮಾತ್ರ ನೀಡಿದೆ. ಉಳಿದ ಜಮೀನನ್ನು ಲಾಡ್ ಕುಟುಂಬದ ಸದಸ್ಯರು ಅಕ್ರಮವಾಗಿ ತಮ್ಮ ಹೆಸರಿಗೆ ವರ್ಗಾವಣೆ ಮಾಡಿಕೊಂಡಿರುವುದಾಗಿ ತಹಸೀಲ್ದಾರರು ವರದಿ ನೀಡಿದ್ದು, ಅಕ್ರಮ ವರ್ಗಾವಣೆಯನ್ನು ತಕ್ಷಣವೇ ರದ್ದು ಮಾಡಬೇಕು ಎಂದು ಜಿಲ್ಲಾಡಳಿತಕ್ಕೆ ವರದಿ ನೀಡಿದ್ದಾರೆ. ದಶಕಗಳಿಂದ ಕೃಷಿ ಮಾಡುತ್ತಿರುವ ದಲಿತ ಜನಾಂಗದ 16 ಕುಟುಂಬಗಳಿಗೆ ಈ ಭೂಮಿಯನ್ನು ಜಿಲ್ಲಾಡಳಿತ ಮಂಜೂರು ಮಾಡಬೇಕು ಎಂದು ಅವರು ಆಗ್ರಹಿಸಿದರು.